እንደ ዶ/ር አረጋ ገለፃ ከከፍተኛ ትምህርት ጥራትና አግባብነት ኤጀንሲ በተገኘው መረጃ ሁሉም የመንግሥትና የግል ተቋማት ጥሩ ጐኖችም ችግሮችም ስላሉዋቸው ማስተካከል የሚቻለው በጋራ ነው፡፡ ዶ/ር አረጋ ወደ ግል ተቋማት የሚገቡ ተማሪዎች በትምህርት ሚኒስቴር በወጣ የመግቢያ መስፈርት መሆኑን ገልጸው፤ ተማሪዎች ገንዘብ ከፍለው ስለሚማሩ ፈተና አይወድቁም የሚለው ሀሳብ የግል አመለካከት እንጂ በመረጃ የተደገፈ አይደለም፤ እንዲያውም ተማሪው ከፍሎ ለሚማርበት ትምህርት በጥራት ለመማሩ መብቱን መጠየቅ የሚችልበት አግባብ መኖሩን አብራርተዋል፡፡ የመምህራንን ጥራት ለማስጠበቅ በግል ተቋማት ያሉት መምህራንን እንደ መንግሥት ተቋማት መምህራን ደረጃቸውን የሚያሳድጉበት መንገድ መፈጠር እንዳለበት ወይም በራሳቸው የሚያሳድጉበት ሁኔታ መፈቀድ እንደሚኖርበት ዶ/ር አረጋ አሳስበዋል፡፡
